Diari Oficial de la Generalitat Valenciana


Sumari del DOGV 5677, del 10-01-2008 (2008/119)

RESOLUCIÓ de 7 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i l'Associació per al Foment del Comerç Electrònic Empresarial (ANETCOM), per a l'execució d'actuacions del Pla AVANÇA durante l'exercici 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5677

Data del DOGV
:   10-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/119


Data del document
:   07-01-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * transmissió de dades
    * telecomunicació
    * petita i mitjana empresa
    * comerç al detall
    * associació
    * cooperació administrativa

RESOLUCIÓ de 7 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i l'Associació per al Foment del Comerç Electrònic Empresarial (ANETCOM), per a l'execució d'actuacions del Pla AVANÇA durante l'exercici 2007. [2008/119]  
La Generalitat i l'Associació per al Foment del Comerç Electrònic Empresarial (ANETCOM) han subscrit, després de la tramitació prèvia reglamentària, el 14 de desembre de 2007, un conveni per a l'execució d'actuacions del Pla AVANÇA durant l'exercici 2007.  
En compliment del que establix l'Acord de 14 de desembre de 2007, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1631/2007, i que figura com a annex d'esta resolució.  
València, 7 de gener de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat i l'Associació per al Foment del Comerç Electrònic Empresarial (ANETCOM), per a l'execució d'actuacions del Pla AVANÇA durant l'exercici 2007  
València, 14 de desembre de 2007  
Reunits  
D'una part, Fernando de Rosa Torner, conseller de Justícia i Administracions Públiques, que actua en nom i representació de la Generalitat, i especialment facultat per a aquest acte per acord del Consell de data 14 de desembre de 2007.  
I d'altra, José-Luís Colvée Millet, en nom i representació de l'Associació per al Foment del Comerç Electrònic Empresarial (d'ara en avant, ANETCOM), en la seua condició de director general -conforme al vigent article 28 dels Estatuts de l'Associació-, càrrec que li va ser conferit en les reunions de l'Assemblea General i Junta Directiva celebrades el 2 d'octubre de 2001, segons consta en les actes de les mateixes i amb delegació de signatura del president de l'Associació, en virtut del que disposa l'article 20.2 dels Estatuts d'aquesta.  
Exposen  
Que el 27 juliol de 2006 es va subscriure, entre el Ministeri d'Indústria, Turisme i Comerç i la Generalitat, el Conveni de Col·laboració per al desenvolupament del Pla AVANÇA a la Comunitat Valenciana.  
I en l'Addenda núm. 1 al dit conveni, intitulada Mesures Cofinanciables: Ciutadans i Empreses, es preveu la mesura 6 «Competitivitat i TIC, CompeTIC: Pimes per a l'Economia del Coneixement», vinculada directament a l'execució de projectes d'immersió tecnològica i d'alfabetització digital, dins dels nostres sectors productius (fonamentalment, CompeTIC, però també ADTs, etc.), del planejament estratègic de la Generalitat en matèria de Telecomunicacions i Societat Tecnològica i del Coneixement, AVANTIC 2004-2010, l'execució del qual s'està desplegant per part d'ANETCOM sota la direcció i coordinació de la Direcció General de Modernització (DGM).  
El finançament de la dita mesura, per un import inicial de 488.889,00 euros, segons l'esmentada Addenda, correspon íntegrament al Ministeri d'Indústria, Turisme i Comerç, per a la seua aplicació fins a finals de l'exercici 2007. Amb posterioritat, a la vista de l'avançat desenvolupament del projecte Internauta (el finançament del qual, també a càrrec de l'esmentat Ministeri, es preveia en la Mesura 2 d'aquell mateix instrument convenial), així com de la necessitat de subvenir a un major finançament de la Mesura 5 (Immersió TIC Empresarial), en concret dels agents de Desenvolupament Tecnològic Empresarials, es va estimar pertinent procedir al traspàs de 238.500,00 euros de la Mesura 2 a la 5, la qual cosa implicava una variació amb tolerància inferior al 30% (en concret, el 15,72%) de l'import consignat en la mesura cedent, i que les mesures 2 i 5 quedaren final i respectivament amb uns imports totals d'1.264.075,00 euros i de 638.500,00 euros (dels quals 400.000,00 €, de finançament autonòmic, i els 238.500,00 euros, de finançament ministerial).  
Per l'anterior, i d'acord amb les facultats consignades en la clàusula setena del Conveni de Col·laboració, assenyalat al començament d'aquest Preàmbul (Instruments per al Desenvolupament del Conveni), l'aleshores director general de Telecomunicacions i Societat de la Informació de la conselleria d'Infraestructures i Transport, designat delegat del Conveni, segons consta en el punt primer de l'Acta de la reunió de constitució de la Comissió Bilateral del Conveni referenciat, celebrada el 13 de setembre de 2006, va adoptar la decisió de transferència entre mesures de l'import assenyalat en l'anterior paràgraf.  
Per la seua banda, el Ministeri d'Indústria, Turisme i Comerç va transferir a la Generalitat els fons corresponents al seu finançament, segons el Conveni de Col·laboració citat ut supra, i consta el 22 de setembre de 2006 com a data d'abonament d'aquells en el compte corrent de titularitat de la Generalitat número 9000 0066 90 7060053003, i que s'ha realitzat la imputació pertinent en el pressupost d'ingressos de la Generalitat, així com la seua aplicació al programa pressupostari 77.90.11.467.73, AVANTIC, dels Pressupostos de la Generalitat per al 2007, desglossades en dues línies de subvenció de capítol 7: Mesura 5 (638.500,00 €, dels que 238.500,00 €, són els que procedixen de finançament ministerial, corresponent als 400.000,00 € de la resta de l'import ja existent en la línia T4330000 «Ajudes CompeTIC-ANETCOM» i Mesura 6 (488.889,00 €, de finançament íntegre ministerial). És a dir, en total, i pel que fa al present conveni, 727.389,00 euros.  
En resum, d'allò que s'ha exposat es conclou que el present conveni ve a ser la concreció i desenvolupament del Conveni de Col·laboració entre el Ministeri d'Indústria, Turisme i Comerç, i la Generalitat, per al desenvolupament del Pla AVANÇA a la Comunitat Valenciana, signat el 27 de juliol de 2006, pel que fa a l'execució de les seues mesures 5 (part de finançament ministerial ex modificatione) i 6.   
D'acord amb la clàusula sisena («Contractes, convenis i altres acords per a l'execució del Conveni»), del reiterat Conveni de Col·laboració entre el Ministeri d'Indústria, Turisme i Comerç i la Generalitat, «el responsable d'execució de cada una de les actuacions establirà els contractes, convenis, acords, etc., necessaris per a la seua execució, en la part finançada per les administracions públiques (?). Especialment, i per a l'execució material de les actuacions que es preveuen en el mateix, la Generalitat de la Comunitat Valenciana podrà subscriure els convenis pertinents amb la Fundació de la Comunitat Valenciana Oficina Valenciana per a la Societat de la Informació (Fundació OVSI), així com amb l'Associació per al Foment del Comerç Electrònic Empresarial (ANETCOM), entitats sense ànim de lucre, que perseguixen fins d'interés general tecnològic TIC, tant de caràcter global per a la societat valenciana, com, específicament, per a les pimes de la Comunitat Valenciana. A aquest efecte, l'administració de la Generalitat podrà transferir fons a la Fundació OVSI o a l'Associació ANETCOM, a fi que aquests contracten o establisquen convenis o acords destinats a l'execució de les actuacions previstes en aquest conveni. En tot cas, els contractes que s'establisquen per les dites entitats, en l'àmbit d'aquest conveni, hauran de complir els principis de publicitat i concurrència que regeixen la contractació administrativa; i que s'assenyalen en l'article 11 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny».  
A més, resulta públic i notori que ANETCOM ha subscrit, amb caràcter annual, convenis generals de col·laboració amb la Generalitat en el marc de l'execució de la iniciativa CompeTIC, des de 2005 fins al present exercici.  
En atenció a tota la fonamentació, tant fàctica com jurídica, exposada anteriorment, en compliment dels mandats consignats en l'article 19 de l'Estatut d'Autonomia de la Comunitat Valenciana, i amb el fi últim de contribuir a la consolidació de la Societat Tecnològica i del Coneixement entre les pimes de la Comunitat Valenciana a través de les actuacions "CompeTIC" i "ADT/formadors", ambdues parts estimen convenient subscriure el present conveni amb plena subjecció a les prescripcions contingudes en el Conveni de Col·laboració entre el Ministeri d'Indústria, Turisme i Comerç i la Generalitat, per al desenvolupament del Pla AVANÇA a la Comunitat Valenciana i en les mesures números 5 i 6 de la seua primera Addenda, Mesures Cofinanciables: Ciutadans i Empreses, de data 27 de juliol de 2006. Així mateix, amb subjecció a la vigent Llei 38/2003, de 17 de novembre, General de Subvencions, i al seu Reglament de desplegament, aprovat pel Reial Decret 887/2006, de 21 de juliol, i la resta de normativa de pertinent aplicació, i conforme amb les següents.  
Clàusules  
Primera. Objecte del Conveni  
1. El present conveni té com a objecte el finançament de les activitats d'ANETCOM, destinades a fomentar la competitivitat de les pimes de la Comunitat Valenciana i dels seus sectors productius, a partir de la seua immersió TIC, així com de la seua alfabetització digital, sobre fonaments d'eficiència econòmica i tecnològica i d'especialització i qualitat formativa, d'acord amb el que estableix el següent número 2 de la present clàusula, i en els termes consignats en:  
a) Les mesures 5 (Immersió TIC empresarial) i 6 (Competitivitat i TIC, CompeTIC: Pimes per a l'Economia del Coneixement) de l'Addenda núm. 1 (Mesures Cofinanciables: Ciutadans i Empreses), del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana, subscrit el 27 de juliol de 2006 (que es reproduïxen literalment en l'annex del present conveni), en execució especial de les seues clàusules sisena, setena i concordants.  
En tot cas, les prescripcions de l'esmentat conveni s'entenen incorporades i reproduïdes, sense necessitat de la seua reiteració explícita en aquest, i en la mesura que se li apliquen.  
b) El contingut consignat en les línies de subvenció del programa 99.36.89.927.40, AVANTIC, del Pressupost de la Generalitat per al 2007, que es refereixen en la següent clàusula del present conveni.  
c) Les directrius establides per la Direcció General de Modernització (DGM), de la conselleria de Justícia i Administracions Públiques, en relació amb la implementació del projecte CompeTIC i ADTs-CompeTIC, o per la Comissió Bilateral i el delegat del Conveni, en funció de les seues respectives facultats, per a la supervisió, seguiment, interpretació, aplicació i compliment de l'assenyalat Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana.  
2. En concret, les actuacions que seran finançades són les següents:  
1 L'acció formativa i de suport a pimes i sectors empresarials, a través d'agents de Desenvolupament Tecnològic (ADT) i un altre personal de suport, corresponents a la Mesura 5 de l'esmentat Conveni de Col·laboració entre el Ministeri d'Indústria, Turisme i Comerç i la Generalitat, es concreten, a títol enunciatiu, en:  
a) Disseny, posada en marxa, seguiment i control de les accions formatives dels agents de Desenvolupament Tecnològic (ADT), a l'àmbit empresarial de la Comunitat Valenciana. La funció de l'ADT consistirà a promocionar la Societat Tecnològica i del Coneixement en l'àmbit organitzacional empresarial, i divulgar i fomentar la utilització de les noves tecnologies entre les pimes.  
b) Disseny, posada en marxa, seguiment i control de les accions de suport tècnic per a la labor d'alfabetització digital dels ADT. En general, les funcions de suport, tant de personal com material o logístic, consistiran a assistir als ADT en les seues funcions, així com a impartir mòduls formatius o xarrades que fomenten l'adopció de les noves tecnologies entre els col·lectius a què es dirigisquen.  
c) Accions de disseminació i divulgació connexes a les activitats anteriors.  
2 L'acció d'incorporació o immersió tecnològica de les pimes de la Comunitat Valenciana, per a la consolidació de l'Economia del Coneixement, corresponents a la Mesura 6 de l'esmentat Conveni de Col·laboració entre el Ministeri d'Indústria, Turisme i Comerç i la Generalitat, es concreten, a títol enunciatiu, en:  
a) Assessoria tècnica per al disseny i posada en marxa d'Entorns Productius Intel·ligents (EPI), dinamitzant xarxes empresarials, així com la generació, compartició i transferència eficient de Tecnologia i de Coneixement.  
b) Estudi de camp, desenvolupament i posada en marxa de la plataforma de benchmarking (eina de gestió i diagnòstic) en relació amb el grau de desenvolupament TIC en els diferents sectors productius.  
c) Suport tècnic per al desenvolupament i realització de tallers sectorials TIC en sectors estratègics, emblemàtics o propis de la Comunitat Valenciana, com ara el del Calcer, l'Artesania, etc.  
d) Disseny i posada en marxa del fòrum CompeTIC, com a element de suport a la integració del teixit empresarial valencià en la Societat del Coneixement.  
e) Anàlisi i foment de centres compartits de gestió tecnològica o de desenvolupament de processos, de prestació de serveis a pimes vinculats a la I+D+I en TIC, de mecanismes de finançament en TIC, i de xarxes empresarials B2B o B2C.  
f) Altres actuacions CompeTIC, no previstes realitzar a través d'altres convenis i incloses en la Mesura 6 abans enunciada.  
Segona. Línies de finançament  
1. L'aportació econòmica de la Generalitat, per al finançament de les actuacions d'inversió contingudes en el número 2.1 de la clàusula primera del present conveni ascendeix a 238.500,00 euros, que s'abonaran a càrrec de l'aplicació econòmica 85.88.24.465.04.6, línia de subvenció T6829000, denominació de la línia «ADTs-ANETCOM (Addenda 2006 Conveni Pla AVANÇA-Medida 5)», dels pressupostos de la Generalitat per a l'exercici 2007.  
2. L'aportació econòmica de la Generalitat per al finançament de les actuacions de despesa, contingudes en el número 2.2 de la clàusula primera del present conveni ascendeix a 488.889,00 euros, els quals s'abonaran a càrrec de l'aplicació econòmica 83.87.98.093.26.6,l ínia de subvenció T4330000, denominació de la línia «Ajudes Competic-ANETCOM» (Addenda 2006 Conveni Pla Avança-Mesura 6)", dels pressupostos de la Generalitat per a l'exercici 2007.  
Tercera. Direcció tècnica  
ANETCOM, per a l'execució i desenvolupament de l'objecte inclòs en el present conveni, se subjectarà a les directrius tècniques emanades de la Direcció General de Modernització.  
Quarta. Justificació, pagament i règim jurídic de la subvenció  
1. ANETCOM es compromet a acreditar la realització de l'objecte d'aquest conveni, per mitjà de la presentació d'una memòria tècnica detallada i justificativa de la realització de les activitats exercides per a la seua execució, d'acord amb allò que s'ha prescrit en les clàusules primera i tercera del present conveni i que inclourà, així mateix, allò que s'ha estipulat en la clàusula sisena d'aquest conveni. ANETCOM, així mateix, quedarà obligada a realitzar la justificació que acredite el compliment de l'activitat subvencionada, abans del 15 de desembre de 2007, en els termes i abast assenyalats en l'actual clàusula.  
2. Per a la justificació de la subvenció s'aplicarà el que preveu l'article 74 del Reglament de la Llei General de Subvencions, aprovat pel Reial Decret 887/2006, de 21 de juliol, és a dir, "compte justificatiu, amb aportació d'informe d'auditor".  
L'abast del dit compte s'estendrà a la revisió i supervisió dels estats comptables, factures, i la resta de documents acreditatius de transaccions o negocis jurídics i de les activitats realitzades per ANETCOM en compliment d'aquest conveni, que permeten obtindre la imatge fidel d'allò que s'ha actuat, així com la seua adequació a l'objecte del mateix. En particular, ANETCOM queda obligada a portar compte separat del present conveni, que permeta identificar els diferents moviments comptables que es referisquen a les activitats objecte del mateix i distingir-les clarament d'altres finançades en el present exercici per la Generalitat. Així mateix, ANETCOM separarà netament els comptes relatius als dos grans blocs d'actuacions que constituïxen l'objecte de l'actual conveni, que corresponen als apartats 2.1 i 2.2 de la seua clàusula primera.  
El contingut de la memòria econòmica abreujada serà el mínim assenyalat en l'article 74.5 del mencionat Reglament. La revisió del compte justificatiu serà dut a terme per l'auditor sotmés a la Llei 19/1988, de 12 de juliol, d'Auditoria de Comptes, que haja realitzat les auditories d'ANETCOM, o, si no n'hi ha, serà el designat per la Direcció General de Modernització.  
D'acord amb el que estableix el número 3 de l'article 74 del Reglament de la Llei General de Subvencions, la despesa derivada de la revisió del compte justificatiu tindrà la condició de despesa subvencionable en la seua totalitat.  
3. El lliurament de la quantitat fixada en aquest conveni es realitzarà d'acord amb el que estableix l'art. 47 bis del Text Refós de la Llei d'Hisenda Pública de la Generalitat, i podrà avançar-se, a petició de la beneficiària de la subvenció, un 15% de l'import global de la mateixa, prèvia presentació de l'oportú aval bancari per un import del pagament que s'anticipa.  
4. S'inclouen expressament, com a despeses subvencionables, d'acord amb l'article 31.7 de la Llei 38/2003, de 17 de novembre, General de Subvencions, les despeses financeres, d'assessoria jurídica o financera, les notarials i registrals, les pericials per a la realització del projecte subvencionat i les d'administració específics, així com les de garantia bancària, sempre que estiguen directament relacionades amb l'activitat subvencionada i siguen indispensables per a l'adequada preparació o execució de la mateixa. Els tributs seran també subvencionables quan s'hagen meritat per al beneficiari, sempre que aquest no puga recuperar-los, repercutir-los o compensar-los.  
5. Amb caràcter general i imperatiu, s'aplicarà al conveni en allò bàsic o no regulat en la normativa autonòmica referent, la Llei 38/2003, de 17 de novembre, General de Subvencions, i el seu Reglament de desplegament, entenent-se per les parts, en tot cas i de manera expressa, que tant aquella Llei com la legislació autonòmica aplicable s'incorporen al contingut del present conveni, sense que l'absència de referència específica a algun dels seus articles imperatius puga servir de base o excusa a la seua inobservança, incompliment o no desplegament de les conseqüències d'aquella o aquest.  
Així mateix, a més, en allò no previst expressament en el present Conveni, regirà el que disposa -amb caràcter general per als perceptors de subvencions i ajudes públiques- el Text Refós de la Llei d'Hisenda Pública de la Generalitat i la resta de normativa de desplegament i aplicable.  
6. ANETCOM haurà d'acreditar abans de la vigència del present conveni que es troba al corrent en el compliment de les seues obligacions tributàries i enfront de la Seguretat Social, per mitjà de la presentació dels corresponents certificats oficials originals, expedits per les respectives entitats o òrgans administratius competents en la matèria.  
Cinquena. Rescissió  
1. En virtut del que disposa l'article 7.3 del Decret 20/93, de 8 de febrer, el Consell, a través de la conselleria de Justícia i Administracions Públiques, podrà procedir a la rescissió del present Conveni si durant la seua vigència no s'executa la prestació i contingut del mateix, d'acord amb les prescripcions que arreplega o si ANETCOM incomplira qualsevol de les seues clàusules o obligacions o destinara les ajudes a fins diferents dels establits.  
Així mateix, s'entén incorporat expressament a aquest conveni, sense necessitat de la seua explicitació literal en el mateix, el contingut dels articles 36 i 37 de la Llei 38/2003, de 17 de novembre, abans esmentada, que amb caràcter bàsic regulen les causes de nul·litat i anul·labilitat de la resolució de concessió i les causes de reintegrament de les quantitats percebudes i l'exigència de l'interés de demora corresponent.  
2. Específicament, si ANETCOM no invertira el total de la subvenció concedida en les actuacions contingudes en aquest conveni o no poguera justificar-la en la seua integritat, a més de ser beneficiari tan sols de la quantitat realment invertida i justificada, haurà de reintegrar, així mateix, a la Generalitat els interessos i la resta de quantitats que li exigisca a aquesta l'Administració General de l'Estat. per incompliment total o parcial de les obligacions derivades de l'execució de les activitats incloses en les mesures 5 (Immersió TIC Empresarial) i 6 (Competitivitat i TIC, CompeTIC: Pimes per a l'Economia del Coneixement) de l'Addenda núm. 1 (Mesures Cofinanciables: Ciutadans i Empreses), del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana, signat el 27 de juliol de 2006.  
Sisena. Obligacions en la contractació d'ANETCOM  
1. En les seues contractacions amb tercers. per a la realització de les activitats del present conveni, ANETCOM haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o el lliurament entrega del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten o llevat que la despesa s'haguera realitzat entre la data inicial de vigència del Conveni i la de la seua signatura efectiva per ambdues parts, o quan l'import de la despesa subvencionable no supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equipament o prestació de serveis per empreses de consultoria o assistència tècnica.  
L'elecció per ANETCOM entre les ofertes presentades, que hauran d'aportar-se en la memòria de justificació, es realitzarà d'acord amb criteris d'eficiència i economia, i s'haurà de justificar expressament l'elecció quan no recaiga en la proposta econòmica més avantatjosa.  
2. Tractant-se de la subcontractació que regula l'article 29 de la Llei 38/2003, de 17 de novembre, General de Subvencions, ANETCOM haurà d'observar les obligacions que en aquesta es recullen, i establirà el 95% de l'import de l'activitat subvencionada com el límit màxim de dita subcontractació. Així mateix, d'acord amb el que disposa la lletra b) de l'apartat 3 de l'article legal esmentat, l'autorització de subcontractació competirà per escrit a la Direcció General de Modernització; no obstant això, s'entendrà concedida tàcitament si transcorren deu dies hàbils des de la sol·licitud presentada a aquest efecte per aquella entitat associativa, sense que haja rebut resposta de la dita Direcció General.  
La sol·licitud d'autorització, a què es refereix l'anterior paràgraf, haurà d'estar acompanyada del text del contracte que vaja a formalitzar-se per ANETCOM, amb indicació de tots els elements necessaris perquè es puga adoptar motivadament la resolució i, específicament, l'import total de la contractació -amb tots els impostos i despeses incloses-, la descripció dels serveris a prestar i activitats a desenbolupar pel subcontractista, així com, quan siga preceptiu, les tres ofertes que, com a mínim, s'hagen demanat per ANETCOM, i, si fa al cas, l'informe motivat justificatiu de la selecció d'una d'elles, quan no recaiga en la proposta econòmica més avantatjosa, segons el que estableix anteriorment.  
Setena. Comissió de Seguiment  
1. A fi d'assegurar un adequat control i seguiment de l'objecte, actuacions, contingut i execució del present conveni, s'estableix una Comissió de Seguiment, formada per:  
a) El director general de Modernització de la conselleria de Justícia i Administracions Públiques.  
b) Dos caps d'Àrea de la Direcció General de Modernització.  
c) El director general d'ANETCOM.  
d) La directora-adjunta a la Gerència d'ANETCOM.  
e) Un tècnic d'ANETCOM.  
2. Seran funcions de la Comissió de Seguiment, sense perjuí del que estableix la clàusula següent:  
a) Realitzar la supervisió, seguiment i avaluació material i financera dels treballs i accions previstos en el present conveni.  
b) Interpretar el contingut del present conveni i la seua aplicació.  
c) Qualssevol altres que s'encaminen al compliment d'aquest conveni o al seu desenvolupament, d'acord amb els interessos de les parts.  
3. Específicament, la Comissió de Seguiment vetlarà pel compliment del present conveni, en els termes establits especialment en les seues clàusules primera i tercera.  
Vuitena. Integració en els sistemes d'informació de l'Oficina AVANTIC  
ANETCOM desenvoluparà quadres de comandament avançats, que permetesquen obtindre, de manera fidel, àgil, senzilla, gràfica, multidimensional i completa, la informació relativa a les actuacions objecte del present conveni, actualitzant-la periòdicament i permetent en tot moment la plena integració de la dita informació dins dels sistemes d'informació de l'Oficina Avantic de la Direcció General de Modernització.  
Novena. Informació, documentació i revisió de les activitats  
La Direcció General de Modernització podrà requerir a ANETCOM, en qualsevol de les fases del Conveni, tota la informació i documentació que estime convenient, en relació amb el desenvolupament de les activitats finançades, per tal de comprovar el regular compliment d'aquestes, com de l'execució del Conveni.  
Tota la documentació generada per la realització del Conveni estarà a disposició de la Intervenció General de la Generalitat i de la Sindicatura de Comptes, sense perjudici d'altres controls que legalment corresponguen.  
De l'execució del present conveni, així com de les propostes de revisió o modificació d'aquest, s'haurà de donar compte, segons corresponga, al delegat o a la Comissió Bilateral prevista en el Conveni Marc de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desenvolupament del Pla Avança, en els termes i amb l'abast que allí es recullen.   
Desena. Disponibilitat del contingut d'aquest conveni i dels seus resultats com a demostradors, per a la seua difusió  
El contingut d'aquest conveni podrà ser utilitzat per la Direcció General de Modernització i per ANETCOM per a altres iniciatives, projectes, convenis i totes aquelles iniciatives que suposen un bon ús del mateix.  
Onzena. Referències a administracions  
En totes les activitats i resultats objecte d'aquest conveni, serà obligatori incloure i citar a la Generalitat, el seu planejament estratègic AVANTIC, així com el Ministeri d'Indústria, Turisme i Comerç, el Pla AVANÇA i, finalment, la Comissió Europea, si així resultara obligatori conforme al Conveni Marc de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desenvolupament del Pla Avança i la resta de normativa reguladora de la publicitat a donar en projectes cofinançats per les dites administracions.  
Dotzena. Entrada en vigor i durada   
El present conveni començarà a produir efectes a partir de la data de la seua signatura i tindrà una vigència que s'estendrà des de l'1 de gener fins al 31 de desembre de 2007. Així mateix, el Conveni s'extingirà per les altres causes legalment previstes i, en especial, per la ineficàcia sobrevinguda o incompliment del conveni o altres causes d'invalidesa.  
Tretzena. Règim Jurídic  
El present conveni de col·laboració és de caràcter administratiu i es considera inclòs en l'article 3.1.d) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i queda, per tant, fora del seu àmbit d'aplicació, sense perjudici de l'observança dels principis i criteris del dit Reial Decret Legislatiu per a resoldre els dubtes i llacunes que pogueren presentar-se, i es regirà per les seues pròpies clàusules i, supletòriament, per les normes generals del Dret Administratiu.  
A més, el present conveni queda subjecte a la regulació continguda en el Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim juridicopressupostari dels convenis que subscriga la Generalitat Valenciana, així com amb la resta de normativa aplicable.  
La resolució de les controvèrsies que pogueren plantejar-se, sobre la interpretació i execució del present conveni, hauran de resoldre's de mutu acord entre les parts, a través de la Comissió de Seguiment prevista en el mateix i, si fa al cas, dels seus signants.  
I en prova de conformitat se signa el present conveni, en dos exemplars i en el lloc i la data assenyalats en l'encapçalament.  
El conseller de Justícia i Administracions Públiques  
FERNANDO DE ROSA TORNER  
El director general d'ANETCOM  
JOSÉ-LUÍS COLVÉE MILLET  
ANNEX  
Mesures 5 i 6 de l'Addenda número 1 (mesures cofinanciables: ciutadans i empreses) al Conveni de col·laboració entre el Ministeri d'Indústria, Turisme i Comerç i la Generalitat de la Comunitat Valenciana, per al desenvolupament del Pla AVANÇA a la Comunitat Valenciana (27 de juliol de 2006)  
EMP.09 Solucions sectorials per a pimes  
Mesura 5. Immersió TIC empresarial  
1. Descripció i finalitat  
Immersió tecnològica d'empreses de la Comunitat Valenciana, singularment de les pimes, desplegant accions d'assistència tècnica i assessoria especialitzada i personalitzada als sectors empresarials de la Comunitat Valenciana, especialment en aquelles amb majors carències en TIC, a través d'Agents de Desenvolupament Tecnològic i de la constitució de l'Agència de Desenvolupament Tecnològic. La dita actuació es complementarà amb altres accions de disseminació i divulgació, amb iniciatives de formació i capacitació en TIC, així com a través d'incentius per a l'accés de qualitat a Internet i a les TIC en general, per part de les pimes.  
2. Destinataris   
Pimes de la Comunitat Valenciana.  
3. Objectiu 2006  
a) Posada en marxa de 20 agents de desenvolupament tecnològic.   
b) 50 visites a sengles associacions, de sectors productius de la Comunitat Valenciana.  
c) Realització de 75 diagnòstics TIC a empreses o sectors.   
d) Realització, organització o participació en 20 esdeveniments de divulgació, informació o disseminació de la present actuació i del seu contingut.  
e) Realització o col'laboració en la impartició de 10 cursos de formació i capacitació per a empleats i directius d'empreses, d'organitzacions empresarials o d'associacions representatives de sectors empresarials.   
f) Xec CompeTIC, per a la incentivació de l'accés a Internet i a les TIC en general: 20 pimes.  
4. Mesurament   
A través de la implementació d'un sistema d'indicadors, així com del quadre de comandament corresponent i dels altres sistemes de seguiment, control, avaluació i qualitat de l'actuació.  
5. Finançament  
- MITyC: 238.500 € (ex delegat del Conveni)  
- Generalitat de la Comunitat Valenciana: 400.000 €.  
Mesura 6. Competitivitat i TIC, CompeTIC: Pimes per a l'Economia del Coneixement.  
1. Descripció i finalitat  
A través d'accions d'impuls tecnològic TIC, es pretén incorporar a les pimes de la Comunitat Valenciana dins de l'Economia del Coneixement, promovent la creació d'entorns productius innovadors (EPI), dinamitzant les xarxes empresarials, així com la generació, compartició i transferència eficient de Tecnologia i de Coneixement.  
En concret, es proposarà la generació de solucions tecnològiques o de gestió aplicables als sectors productius de la Comunitat Valenciana; la realització de benchmarking en relació amb el grau de desenvolupament TIC en els diferents sectors productius; establiment de centres compartits de gestió tecnològica o de desenvolupament de processos (parcs sectorials de solucions TIC); creació de centres de prestació de serveis a les pimes de diferents sectors productius, vinculant-los amb els centres d'I+D+i en TIC (tallers TIC sectorials); impuls de xarxes empresarials B2B o B2C; impuls de mecanismes de finançament capital-risc TIC i semblants; creació de la web CompeTIC amb un catàleg de serveis a oferir als sectors i empreses que se subscriguen a la mateixa; implantació del fòrum CompeTIC, així com la creació, desenvolupament i actualització del directori on line de pimes de la Comunitat Valenciana, Todocv.com.  
2. Destinataris   
Pimes, organitzacions empresarials i associacions representatives de sectors productius de la Comunitat Valenciana.  
3. Objectiu 2006  
a) Subscripció o adhesió de, com a mínim, 600 pimes al projecte CompeTIC.  
b) Creació i publicació de 50 pàgines web.  
c) Creació de la web i del fòrum CompeTIC.  
d) directori Todocv.com.  
e) Constitució d'un taller TIC pilot sectorial.  
f) Catàleg de serveis on line i oferta de solucions tecnològiques sectorials.  
g) Plataforma de benchmarking.  
4. Mesurament   
A través del propi sistema d'indicadors i del quadre de comandament, corresponent del projecte CompeTIC  
5. Finançament  
a. MITyC: 488.889 €  
b. Generalitat de la Comunitat Valenciana: 0 -